Document ID: 32001R0997

Komisijas Regula (EK) Nr. 997/2001
(2001. gada 22. maijs),
ar kuru groza Regulu (EK) Nr. 805/1999, ar ko paredz dažus pasākumus, lai īstenotu Padomes Regulu (EK) Nr. 718/1999 par Kopienas flotes jaudas politiku iekšējo ūdensceļu pārvadājumu veicināšanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regula (EK) Nr. 718/1999 (1999. gada 29. marts) par Kopienas flotes jaudas politiku iekšējo ūdensceļu pārvadājumu veicināšanai [1], un jo īpaši tās 9. panta 3. punktu,
tā kā:
(1) Ievērojot Regulas (EK) Nr. 718/1999 7. pantu, Komisijai jāparedz sīki izstrādāti noteikumi, kas vajadzīgi, lai īstenotu Kopienas flotes jaudas politiku, kura noteikta minētajā regulā.
(2) Komisijas Regulas (EK) Nr. 805/1999 [2] 4. pants, kas ir grozīts ar Regulu (EK) Nr. 1532/2000 [3], paredzot dažus pasākumus Regulas (EK) Nr. 718/1999 īstenošanai, nosaka attiecības, kas saskaņā ar noteikumu "vecs par jaunu" piemērojamas no 1999. gada 29. aprīļa.
(3) Regulas (EK) Nr. 718/1999 4. panta 2. punktā ir prasība, ka attiecība "vecs par jaunu" pastāvīgi jāsamazina, lai to, cik ātri iespējams un regulāros etapos, vēlākais līdz 2003. gada 29. aprīlim vienādotu ar nulli.
(4) Ar Regulas (EK) Nr. 1532/2000 1. pantu, ar ko groza Regulu (EK) Nr. 805/1999, attiecības "vecs par jaunu" ir samazinātas no divdesmitās dienas pēc to publicēšanas, t.i., no 2000. gada 3. augusta.
(5) Juridiskās saistības samazināt šīs attiecības līdz nullei vēlākais līdz 2003. gada 29. aprīlim un ekonomiskās norises dažādajās iekšējo ūdensceļu pārvadājumu tirgus nozarēs liek vēlreiz samazināt attiecības "vecs par jaunu".
(6) Tāpēc jāsamazina dažādās attiecības "vecs par jaunu", kas minētas Regulas (EK) Nr. 718/1999 4. pantā un noteiktas Regulas (EK) Nr. 805/1999 4. pantā, kura grozīta ar Regulas (EK) Nr. 1532/2000 1. pantu, tomēr neatceļot tos struktūras uzlabojumus, kuri sasniegti kopš 1990. gada. Sauskravu pārvadātājiem šī attiecība būtu jāsamazina līdz 0,60:1, jo šīs nozares izaugsme turpinās; tankkuģiem šī attiecība jākoriģē mazāk, līdz 0,90:1, jo situācija šajā nozarē joprojām rada bažas un nav tirgus izaugsmes; lielāka korekcija, līdz 0,25:1, ir vajadzīga stūmējkuģu attiecībā, jo jaudas pārpalikums šajā nozarē nav liels.
(7) Par šajā regulā noteiktiem pasākumiem Kopienas flotu jaudas un veicināšanas politikas ekspertu grupa, kas izveidota saskaņā ar Regulas (EK) Nr. 805/1999 6. pantu, ir sniegusi atzinumu,
IR PIEŅĒMUSI ŠO REGULU.
1. pants
Regulu (EK) Nr. 805/1999 groza šādi:
1. Minētās regulas 4. panta 1. punktā attiecību "0,80:1" aizstāj ar "0,60:1".
2. Minētās regulas 4. panta 2. punktā attiecību "1,15:1" aizstāj ar "0,90:1".
3. Minētās regulas 4. panta 3. punktā attiecību "0,50:1" aizstāj ar "0,25:1".
2. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 22. maijā

Labels: 8
19